L-ISKRIZZJONIJIET LI JINSABU FIT-TLIET KNEJJES'TA' SENGLEA Dan il-ktieb ġdid ta' Dr. Horatio C. Vella, jiġbor fih l-iskrizzjonijiet kollha, fil-biċċa l-kbira miktuba bil-Latin, li jinsabu fit-tliet knejjes ta' Senglea, dik Parrokkjali Kolleġġjata Bażilika, dik ta' San Ġiljan u dik ta' Portu Salvu. Kif ippreżentati, dawn l-iskrizzjonijiet jagħtu l-Istorja ta' Senglea mill- Assedju: l-Kbir ta' Malta (1565) sas-sena 2007, meta l-Knisja Parrokkjali ċċelebrat il-ħamsin sena minn meta ġiet ikkonsagrata mill-ġdid wara l-qerda tal-aħħar Gwerra Dinjija (1942). Huma jgħatu tagħrif ukoll fuq il-Kavallieri ta' Malta, il-Gran Mastri li kellhom x'jaqsmu ma' Senglea, il-Papiet u l-Isqfijiet ta' Malta, il-Kappillani u l-Arċiprieti ta' Senglea, il- Preposti u l-Patrijiet Oratorjani kif ukoll il- benefatturi ta' din il-Belt mhux Mirbuħa. Huwa ktieb li jammira poplu kbir li għen biex tinkiteb l-Istorja ta' Malta. Dan ix-xogħol jinqasam fi tliet partijiet: l-Ewwel Parti tiġbor l-iskrizzjonijiet li hemm fil-Knisja Parrokkjali; it-Tieni Parti dawk li hemm fil-Knisja ta' San Ġiljan, u t-Tielet Parti dawk li hemm fil- Knisja ta' San Filippu. L-iskrizzjonijiet f'kull parti huma fl-ordni kronoloġiku, barra dawk li huma talbiet jew kwotazzjonijiet mill-Iskrittura Mqaddsa. Kull iskrizzjoni, jekk mhux oriġinalment bil-Malti, ġiet maqluba għall- Malti. Fil-bidu ta' kull parti hemm Introduzzjoni, u fl-aħħar parti hemm Kummentarju, li jitfa' dawl storiku fuq persunaġġi msemmijin fl- iskrizzjonijiet, kif ukoll dawl fuq l-istil li bih inkitbu l-istess iskrizzjonijiet. F'għeluq il-ktieb, hemm Appendiċi u Indiċi. L-Appendiċi jinqasam f'awturi moderni inċitati, awturi Latini inċitati, Kotba Mqaddsa inċitati, aspetti stilistiċi inċitati u passaġġ ta' natura storika fuq tliet Kappillani miktub fil-Latin u li ġie maqlub għall-Malti, meħud mir-reġistru tal- Imwiet. L-indiċi jinqasam f'ismijiet ta' persuni, ismijiet ta' għaqdiet ta' persuni, ismijiet ta' postijiet, u affarijiet oħra. Huwa ttamat li dan l-istudju, magħmul b'reqqa kbira mill-Prof. Vella, jgħin lil min irid jgħożż l-Istorja ta' Senglea kif ukoll iservi ta' gwida lil min irid iżur mill-ġdid dawn l-iskrizzjonijiet. Kull min jixtieq, jista' jakkwista kopja ta' dan il-ktieb mis-sagrestija għall-prezz ta' €10.